György Gyimesi

PhDr. György Gyimesi, PhD., do roku 2020 Juraj Gyimesi (* 24. august 1980, Kráľovský Chlmec) je slovenský politik maďarskej národnosti. Vo voľbách v roku 2020 bol na kandidátke hnutia OĽANO-NOVA-KÚ-ZMENA ZDOLA zvolený za poslanca Národnej rady SR. V roku 2023 prestúpil z OĽANO do Aliancie, s ktorou sa v predčasných voľbách nedostal do parlamentu. Táto ho v roku 2025 vylúčila.

 Životopis 
Gyimesi absolvoval Osemročné športové gymnázium Košice a následne vyštudoval na Fakulte verejnej správy Univerzity Pavla Jozefa Šafárika v Košiciach, kde 19. januára 2021 získal titul PhD. (jedným z oponentov jeho dizertačnej práce bol bývalý stranícky kolega z OĽaNO Mgr. Peter Pollák, PhD.).

 Politická kariéra 
Vo februári 2020 bol Juraj Gyimesi vo voľbách do Národnej rady SR zvolený za poslanca Národnej rady SR, keď kandidoval za hnutie OĽANO-NOVA-KÚ-ZMENA ZDOLA zo 49. miesta kandidátky. V celkovom poradí skončil na 56. mieste s 2 370 prednostnými hlasmi a bol náhradníkom, v marci 2020 si však uplatnil poslanecký mandát ako náhradník za ministra obrany Jaroslava Naďa. V parlamente pôsobil ako podpredseda Výboru NR SR pre financie a rozpočet.

V januári 2021 Gyimesi kritizoval navrhovanú reformu systému o štátnom občianstve. V marci 2021 sa Gyimesi ako poslanec bez mandátu vlády v Komárne stretol na rokovaniach s maďarským ministrom zahraničných vecí Pétrom Szijjártóom o téme dvojakého občianstva. Minister zahraničných vecí a európskych záležitostí Ivan Korčok Gyimesiho obvinil z porušenia programového vyhlásenia vlády a jednania bez akéhokoľvek mandátu, ministerstvo si preto predvolalo maďarského veľvyslanca na Slovensku. Gyimesi následne obvinil Korčoka a štátneho tajomníka MZVEZ, Martina Klusa, zo šovinizmu a prirovnal ich rétoriku k mečiarizmu.

19. apríla 2023 Gyimesi, spolu s predsedom strany OĽaNO Igorom Matovičom, oznámil odchod z hnutia. Dôvodmi jeho odchodu mali byť podľa Gyimesiho odlišné postoje k vojne na Ukrajine a postoj strany k premiérovi Eduardovi Hegerovi, ktorý z hnutia odišiel pár mesiacov predtým. 13. mája sa po rokovaniach s mimoparlamentou maďarskou stranou Aliancia dohodol na spolupráci do predčasných parlamentných volieb 2023. Na kandidátnej listine Aliancie mal byť na 150. mieste, ale pre chybu strany a ich kandidáta Viliama Tankó, ktorý svoju kandidatúru stiahol, bol posunutý na 149. miesto.
Nakoniec sa so ziskom len 4,4 % strana do parlamentu nedostala. V decembri 2023 ho snem zvolil za podpredsedu strany Aliancia. Napriek volebnému neúspechu sa Gyimesi v novembri 2024 stal poradcom ministra živontého prostredia Tomáša Tarabu, najmä pre agendu odkanalizovania obcí a lokalít južného Slovenska.

 Osobný život 
Jeho otec Juraj Gyimesi (* 1935) je lekár, v rokoch 19901991 bol poslancom Snemovne ľudu Federálneho zhromaždenia ČSFR za stranu Spolužitie, v  70. rokoch 20. storočia pôsobil ako agent Štátnej bezpečnosti s krycím menom Július. Pochádza zo národnostne zmiešanej rodiny, pričom jeho mama je Rusínka, otec je maďarskej národnosti.

 Referencie 

Kategória:Osobnosti z Kráľovského Chlmca
Kategória:Politici OĽaNO
Kategória:Poslanci NR SR (2020 – 2023)
Kategória:Absolventi Univerzity Pavla Jozefa Šafárika
Kategória:Slovenské osobnosti maďarského pôvodu
Kategória:Slovenské osobnosti rusínskeho pôvodu